លោក​ត្រាំ​មិន​នៅ​ចាំ​ចូលរួម​កិច្ច​ប្រជុំ​កំពូល​អាស៊ី​បូព៌ា​ ក្រោយ​បញ្ចប់​ទស្សនកិច្ច​៥​ប្រទេស រយៈពេល​១២​ថ្ងៃ
លោក ត្រាំ បាន​​បញ្ជាក់​សារ​ជាថ្មី​ថា​ រដ្ឋការ​របស់​លោក ទាត់ចោល​កិច្ចព្រមព្រៀង​ពាណិជ្ជកម្ម​ពហុជាតិ ដូចជា​ កិច្ច​ព្រមព្រៀង​TPP ហើយ​ចាប់​យក​កិច្ច​ព្រមព្រៀង​សេដ្ឋកិច្ច​មួយ​ទល់​មួយ​វិញ។
ម៉ានីល — ដំណើរទស្សនកិច្ច ៥ប្រទេស រយៈពេល១២ថ្ងៃ របស់លោកត្រាំ ពោរពេញដោយពិធីទទួលស្វាគមន៍ដ៏អស្ចារ្យដោយមានការសម្ដែង និងការឈរថតរូបអនុស្សាវរីយ៍ជុំគ្នា ហើយនិងការឈរស្រាក់ដៃគ្នាលើឆាកជាមួយមេដឹកនាំដទៃទៀតជាដើម។ ការរៀបចំ មានភាពរអាក់រអួលបន្តិចបន្តួច ចំពោះអ្វីមួយដែលអ្នករិះគន់ខ្លះ បានព្យាករណ៍ថា នឹងអាចប្រែក្លាយទៅជាការធ្លាក់ចុះរាសី ដោយសារតែការធ្វើដំណើរឆ្ងាយ និងយូរពេក សម្រាប់ប្រធានាធិបតីវ័យ ៧១ឆ្នាំរបស់អាមេរិក ដែលមិនចូលចិត្តឲ្យគេប្រាប់ឲ្យធ្វើអញ្ចេះ ឬធ្វើអញ្ចុះនៅលើឆាក។ ប៉ុន្តែ សំណួរដែលសំខាន់ជាងនេះ គឺថាតើប្រធានាធិបតីអាមេរិក សម្រេចបានលទ្ធផលអ្វីខ្លះ? ដោយមិនផ្ដល់សេចក្ដីលម្អិតច្រើន ក្រៅពីការអះអាងថា មានការព្រមព្រៀងផ្នែកពាណិជ្ជកម្មដែលមានទឹកប្រាក់រាប់រយពាន់លានដុល្លារនោះ លោកប្រធានាធិបតី ត្រាំ មិនបានសម្ដែងមន្ទិលអ្វីឡើយចំពោះដំណើរទស្សនកិច្ចរបស់លោកនេះ ដោយបានហៅវាថាជា‍»ការធ្វើដំណើរប្រកបដោយមហាជោគជ័យមួយ»។ លោកត្រាំបានមានប្រសាសន៍ថា៖ « ខ្ញុំគិតថា លទ្ធផលនៃការងាររបស់យើង មានលក្ខណៈអស្ចារ្យណាស់ មិនថាផ្នែកសន្តិសុខជាតិរបស់យើង ឬសន្តិសុខពិភពលោក ឬក៏ផ្នែកពាណិជ្ជកម្មនោះទេ។ ហើយការណ៍នេះ ពាក់ព័ន្ធនឹងចំនួនប្រាក់យ៉ាងច្រើន»។ លោកប្រធានាធិបតីអាមេរិក ថ្លែងថា សេចក្ដីពិស្ដារបន្ថែមទៀត នឹងត្រូវបានប្រកាសនៅថ្ងៃពុធឬថ្ងៃព្រហស្បតិ៍ នៅសេតវិមាន។ ក្នុងដំណើរទស្សនកិច្ចទៅកាន់តំបន់អាស៊ីនេះ លោក ត្រាំ បានបញ្ជាក់សារជាថ្មីថា រដ្ឋការរបស់លោក ទាត់ចោលកិច្ចព្រមព្រៀងពាណិជ្ជកម្មពហុជាតិ ដូចជា កិច្ចព្រមព្រៀងTPP ហើយចាប់យកកិច្ចព្រមព្រៀងសេដ្ឋកិច្ចមួយទល់មួយវិញ។ លោកត្រាំបាននិយាយថា៖ « យើងបានពន្យល់ហើយថា សហរដ្ឋអាមេរិក បើកចំហពាណិជ្ជកម្ម ប៉ុន្តែ យើងចង់បានពាណិជ្ជកម្មទៅវិញទៅមក។ យើងចង់បានពាណិជ្ជកម្ម ដែលយុត្តិធម៌សម្រាប់សហរដ្ឋអាមេរិក ពីព្រោះថា នៅក្នុងរដ្ឋបាលមុន ដូចខ្ញុំបាននិយាយនៅប្រទេសចិន និងនិយាយយ៉ាងច្បាស់ហើយថា សហរដ្ឋអាមេរិក ត្រូវបានគេកេងចំណេញលើ។ សហរដ្ឋអាមេរិក ជាអ្នកផ្ដល់ប្រយោជន៍ឲ្យគេ ដោយមិនបានទទួលអ្វីមកវិញទេ»។ លោកប្រធានាធិបតី ត្រាំ ក៏បានបង្ហាញថា ក្រោយពីមានការតម្រង់ទិសទៅអាស៊ីដោយរដ្ឋបាលលោកអតីតប្រធានាធិបតី បារ៉ាក់ អូបាម៉ា លោកត្រាំ ក៏មានឆន្ទៈចាក់គ្រឹះនៅក្នុងតំបន់នេះ ដើម្បីធានាជាថ្មីទៀតចំពោះសម្ព័ន្ធមិត្តរបស់អាមេរិក និងផ្ដល់សញ្ញាដល់បច្ចាមិត្តនានាថា រដ្ឋបាលរបស់លោក ក៏ប្ដេជ្ញាចិត្តគាំទ្រតំបន់ ដែលឥឡូវលោកហៅថា តំបន់ឥណ្ឌូ ប៉ាស៊ីហ្វិក៕